
ПРЕДЛОЖЕНИЯ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следните предложения:
1.	приветства факта, че Сметната палата („Палатата“) обяви операциите, свързани с годишните отчети на Европейската агенция за гранична и брегова охрана (Frontex или Агенцията) за финансовата 2022 година, за законосъобразни и редовни във всички съществени аспекти; 
2.	припомня предишните си резолюции за освобождаване от отговорност, в които бяха установени слабости в рамката за основните права, прозрачността, защитата на данните и културата на управление, които накараха Парламента да откаже освобождаване от отговорност във връзка с изпълнението на бюджета на Агенцията за 2020 г.; приветства сътрудничеството с органа по освобождаване от отговорност във връзка с изпълнението на бюджета; отбелязва напредъка, постигнат от временното и новото ръководство вследствие на препоръките за осигуряване на непрекъснатост на дейността на Frontex, както и на надзор и отчетност; призовава новото ръководство да продължи да се ангажира за извършването на задълбочена реформа на организационната култура на Агенцията и да докладва периодично на органа по освобождаване от отговорност за постигнатия напредък;
3.	подчертава необходимостта от силна, ефективна и добре функционираща Frontex, която да може да подпомага държавите членки при ефективното управление на общите външни граници на Европейския съюз, с цел осигуряване на интегрирано управление на границите, при пълно зачитане на основните права;
4.	отбелязва бързата реакция и подкрепа от страна на Frontex, предоставена на държавите членки за справяне с последиците от руското нашествие в Украйна; приветства разполагането на около 500 служители от постоянния корпус по източната граница на Съюза, която се простира от Финландия до Румъния, включително над 350 служители, работещи по границите между ЕС и Украйна; ; признава, че Централното Средиземноморие продължава да бъде основният миграционен маршрут към ЕС; отбелязва, че ЕС и държавите членки трябва да осигуряват достатъчно ресурси и процедури, които да допринасят за спасяването на човешки животи, в съответствие с Конвенцията за издирване и спасяване, и които същевременно да не водят до сваляне на мигранти в опасни пристанища;
5.	отбелязва, че през 2022 г. Frontex подкрепи държавите членки чрез разполагане на постоянния корпус в продължение на повече от 617 000 човекодни и използване на морски, въздушни и сухопътни активи в рамките на 111 000 ресурсни дни в 20 операции, включително и в 102 нови оперативни зони; отбелязва също така увеличението на подкрепата, предоставена от Frontex на държавите членки във връзка с ефективното връщане на 24 868 незаконно пристигнали лица; приветства изпращането на служители на Frontex в Република Молдова и тяхната помощ в периода след подписването на споразумението между ЕС и Молдова за сътрудничество в областта на управлението на границите; 
6.	отбелязва, че Frontex е най-голямата агенция на ЕС, която получи най-значителни увеличения на бюджета си през последните години, в съответствие с нейните нови отговорности; припомня, че през 2023 г. ЕС е предоставил 788 милиона евро, спрямо 704 милиона евро през 2022 г.; припомня, че с новия си мандат през 2019 г. Frontex беше подсилена по отношение на човешките ресурси и техническото оборудване; отбелязва, че с оглед на сложната геополитическа ситуация, подсилена от непровокираната руска агресия в Украйна, значението на Frontex за подкрепа на държавите членки се увеличи значително, и че трябва да продължат да се полагат усилия по отношение на човешките и материалните ресурси; подчертава, че подобно увеличение на отговорността и бюджета на Агенцията трябва да бъде придружено от съответни мерки за гарантиране на отчетността, прозрачността и контрола върху спазването от страна на Агенцията на правото на Съюза;
7.	приветства факта, че Frontex е изпълнила 99,4% от своя бюджет за 2022 г., което показва ефикасността и ефективността на въведения вътрешен контрол и значителните подобрения в управлението на бюджета; приветства факта, че са предприети мерки и е постигнат напредък в отговор на някои забележки; отбелязва обаче, че много забележки на Палатата от предходни години все още не са приключени, включително относно високите равнища на пренос и анулиране на бюджетни кредити, както и относно закъсненията при процеса на плащане и анулиране на бюджетни кредити; отбелязва двете забележки относно обществените поръчки, които следва да се разгледат, за да се избегнат случаи на нередности във връзка с изпълнението на договори за възлагане на обществени поръчки, забавянето на плащания на Frontex и липсата на смекчаващи мерки за преодоляване на потенциални конфликти на интереси при набирането на служители; припомня, че пропуските могат да изложат Frontex на рискове за репутацията и на правни рискове;
8.	приветства факта, че през последните две години Агенцията е претърпяла значителни управленски промени, включително назначаването на нов заместник-служител по въпросите на основните права, нов председател на управителния съвет, двама нови заместник изпълнителни директори и нов изпълнителен директор; отбелязва изготвянето на планове за действие с националните органи с цел отстраняване на минали и настоящи слабости; освен това приветства мерките, предприети от Frontex за преминаване през процес на преход, за подобряване на управленската култура и за насърчаване на благосъстоянието на персонала; призовава новото ръководство да извърши най-необходимите реформи, по-специално по отношение на основните права, прозрачността и ефективността на вътрешните процедури, както и да подобри отчетността пред Парламента и Съвета в съответствие с приложимата правна рамка;
9.	приветства укрепването на службата по въпросите на основните права, създаването на мрежа от звена за контакти по въпросите на основните права с цел развитие на експертен опит относно основните права във всички сфери на дейност, както и плана за действие в областта на основните права; припомня, че от 87-те дейности, предвидени в плана за действие за интегриране на основните права във всички дейности на Агенцията, осем дейности са изцяло изпълнени; 56 дейности са изпълнени или са в процес на изпълнение (прилагат се систематично и периодично); 17 дейности са частично изпълнени; а изпълнението на две дейности бе забавено;
10.	отбелязва назначаването на още 22 външни наблюдатели на основните права в резултат на препоръките за ефективна Агенция за гранична охрана, която да спазва основните права, както и за подобряване на отчетността, редовността и законосъобразността във всички дейности на Frontex; припомня, че всички наблюдатели на основните права следва да се назначават на ниво AD, като това трябва да се осъществява възможно най-бързо чрез съответните процедури;  посочва, че въз основа на актуализирания мандат на Агенцията броят на наблюдателите на основните права следва да продължи да нараства; приветства факта, че Службата по въпросите на основните права е реализирала 1 183 дни по местата на развръщане, като е посетила 50 държави, което представлява значително увеличение в сравнение с предходната година;   
11.	припомня, че Frontex и съответните органи на държавите членки са основният гарант за силни и защитени европейски външни граници, и същевременно те защитават основните права и прилагат международните задължения за закрила; отбелязва, че служителят по въпросите на основните права е заключил в становището си от 1 септември 2022 г., че условията за задействане на член 46 от Регламента за Frontex са изпълнени; отбелязва освен това, че работната група на Агенцията за основните права по член 46 е отправила редица препоръки относно основните права в Гърция, четири от които бяха изцяло изпълнени през октомври 2023 г.; отбелязва, че работната група на Агенцията възнамерява да следи по-нататъшния напредък и че препоръчаните мерки продължават да се прилагат; призовава за приоритетно и пълно изпълнение на всички препоръки, като Frontex продължи да информира Парламента за постигнатия напредък;
12.	отбелязва мерките, предприети от Frontex във връзка с прозрачността и контрола, и по-специално факта, че Агенцията е предоставила на Парламента и на Съвета преглед на нейните дейности чрез нов инструмент за докладване, наречен „информационно табло“; насърчава председателите на управителния съвет да продължат да канят наблюдатели от Парламента на своите заседания и да разгледат възможността поканите да важат за всички точки от дневния ред, включително и точките при закрити врата, както и да продължат да предоставят всички придружаващи документи, без изключение и, ако това бъде счетено за необходимо, по поверителен начин;
13.	припомня препоръките на Омбудсмана по досие OI/4/2021/MHZ за това, че Frontex следва да гарантира по-проактивен подход към прозрачността, с цел да се осигури по-голяма отчетност за неговите операции и препоръките на Омбудсмана по досие OI/4/2022/PB във връзка с практиките на Агенцията за обработка на исканията за достъп до документи; отбелязва разработването и продължаването на прилагането на всеобхватния план за действие за изпълнение на препоръките от 2020 г. и 2021 г., отправени от Омбудсмана към Frontex и насочени към ефективността и прозрачността на механизма на Frontex за подаване на жалби, ролята и независимостта на служителя на Frontex по въпросите на основните права и изпълнението на задълженията в областта на основните права и отчетността;
14.	припомня решението на Европейския надзорен орган по защита на данните (ЕНОЗД) във връзка с две решения на управителния съвет, в което ЕНОЗД подчертава няколко области, включително засилената обработка и споделянето на лични данни, което би могло да доведе до неспазване на Регламент 2018/1725; отбелязва, че Агенцията е изготвила план за действие, за да изпълни препоръките на ЕНОЗД; приканва Агенцията да продължи да си сътрудничи с ЕНОЗД за решаването на всички нерешени въпроси;
15.	отбелязва изготвянето на план за действие за предприемане на последващи действия по въпросите, повдигнати в доклада на Европейската служба за борба с измамите (OLAF), който беше представен пред управителния съвет през януари 2023 г.; призовава Агенцията да разгледа изцяло въпросите, представени в доклада на OLAF, и да продължи да докладва за постигнатия в това отношение напредък; припомня второто разследване на OLAF във връзка с управленските практики на Агенцията, което се провежда едва девет месеца след приключването на първото разследване на OLAF; изисква твърденията за неправомерно поведение да бъдат щателно проверявани и разследвани; призовава Агенцията да гарантира пълно и лоялно сътрудничество с OLAF на всички етапи от разследването и да докладва редовно на Парламента за постигнатия напредък и за резултатите от разследването;
16.	изразява загриженост за оставащите текущи съдебни дела и критики относно участието на Агенцията в нарушения на правата на човека, и по-специално отблъскването на лица по външните граници на ЕС, което не е в съответствие със собствените ѝ разпоредби;
17.	отбелязва параграфа за обръщане на внимание на Палатата, свързан с неправилното изчисляване на вноските на асоциираните към Шенген държави; изразява загриженост, че споразуменията между ЕС и асоциираните към Шенген държави, които служат като правна основа за изчисляване на техните вноски в бюджета на ЕС, са неясни и позволяват да се правят различни тълкувания, в резултат на което асоциираните към Шенген държави плащат по-малко вноски, изчислявани на около 7%; припомня отговора на Агенцията, че това е утвърдена практика за изчисляване на вноските на асоциираните към Шенген държави, одобрена от управителния съвет и от Комисията; призовава Комисията да разгледа тези споразумения, тъй като не съществува единна автоматична формула за определяне на вноските за бюджета на ЕС и бюджетите на агенциите;
18.	освен това отбелязва втория параграф за обръщане на внимание на Палатата, който се отнася до заверяването на отчетите за втора поредна година; отбелязва отговора на Агенцията, че отчетите не са могли да бъдат заверени поради липсваща информация във връзка с информационна система (система за управление на командировките), собственост на Комисията, която предоставя счетоводни данни;
19.	призовава Frontex да изпълни приоритетно и напълно всички неизпълнени препоръки, отправени от европейските органи за одит и контрол, и по-специално препоръките на работната група на Европейския парламент за контрол на Frontex, на Европейския омбудсман, на Сметната палата и на работната група на Frontex относно основните права и правните аспекти на операциите, както и всички необходими мерки, извлечени от доклада на OLAF след провеждане на съответното разследване, и да отстрани всички посочени в доклада проблеми; насърчава Агенцията да увеличи текущите си усилия и да предприеме всички необходими действия за осигуряване на пълно спазване на стандартите на ЕС, особено в областта на бюджетното и финансовото управление, основните права, организационната култура и прозрачността.

	Verts/ALE
	Patrick Breyer, Saskia Bricmont, Alice Kuhnke, Erik Marquardt, Diana Riba i Giner, Tineke Strik



	12
	-

	ECR
	Jorge Buxadé Villalba, Patryk Jaki, Assita Kanko, Beata Kempa, Vincenzo Sofo

	ID
	Patricia Chagnon, Nicolaus Fest

	NI
	Milan Uhrík

	The Left
	Cornelia Ernst, José Gusmão, Marisa Matias, Anne-Sophie Pelletier

	ID
	Tom Vandendriessche

	Verts/ALE
	Damien Carême



Легенда на използваните знаци:
+	:	„за“
-	:	„против“
0	:	„въздържал се“

